Un şofer şi-a lăsat maşina chiar în mijlocul uneia dintre cele mai aglomerate intersecţii din Brașov şi a plecat.

Telespectatorii Digi24 ne-au trimis imagini din care se poate vedea cum toţi ceilalţi participanţi la trafic sunt obligaţi să ocolească maşina abandonată în drum, chiar dacă un echipaj de poliţie era prezent la faţa locului.

Timp de o oră respectiva mașină – un Mercedes de București, de culoare albă – a blocat circulația. În apropiere este un club.

Foto: telespectator Digi24

Șoferul a fost identificat. Lăsase numărul de telefon în parbrizul mașinii, însă nu a răspuns la apeluri și nu a fost de găsit, așa că în cele din urmă polițiștii locali au recurs la firma care se ocupă cu ridicarea de mașini parcate ilegal în municipiul Brașov.